TikTok

TikTok, Txinan Douyin izenaz ere ezaguna, bideo laburrak sortzeko eta partekatzeko iOS eta Android-erako app bat da. Iraupen laburreko bideoak (3 eta 60 segundu artekoak) egiteko erabiltzen da eta musika, animazioa eta bestelako efektu berezietarako aukera ematen du. Liderra da Asian, AEBetan eta munduko beste hainbat tokitan.

ByteDanceren jabetzakoa, Douyin izenaz merkaturatu zen Txinan 2016ko irailean. Geroago, 2017an, TikTok iOS eta Android bidez merkaturatu zen Txinako Herri Errepublikatik kanpoko merkatu gehienetan. Mundu osora (AEBetara barne) 2018an iritsi zen, urte hartako abuztuaren 2an Musical.ly-rekin bat egin ondoren. 2020ko apirilean bi mila milioi deskargatara iritsi zen, mundu osoko 154 herrialdetan dago eskuragarri, 75 hizkuntzatan.

TikTokeko arrakastatsu handien artean, Aitana eta Paula Etxeberria ahizpa biki gipuzkoarrak daude: elkarrekin duten kontuak (Twin Melody) 14 milioi jarraitzaile baino gehiago ditu sare horretan.

 Historia 
Douyin ByteDancek merkaturatu zuen Txinan 2016ko irailean. 200 eguneko epean garatu zen, eta kaleratu zen urtean 100 milioi erabiltzaile lortu zituen eta egunero mila milioi bideo baino gehiagoren ikustaldiak lortu. Txinan Douyin izena mantentzen zuen, baina TikTok marka jaso zuen 2017ko irailean, nazioartean zabaltzen hasi zenean. 2018ko urtarrilaren 23an, lehen postuan kokatu zen mugikorretarako doako aplikazioen deskargen artean, Thailandia eta beste hainbat herrialdetan.

2018ko abuztuan Musical.ly-rekin batu ondoren, mundu osora iritsi zen, baita AEBetara ere; azaroan gutxi gorabehera 80 milioi aldiz desgargatu zen AEBetan eta pertsonaia ezagun ugari hasi zen bertan parte hartzen, besteak beste Jimmy Fallon, BTS, Lil Nas X, Billie Eilish, Tony Hawk edo Doja Cat.

2020ko apirileko datuen arabera, aplikazioa bi mila milioi deskargatara iritsi zen, mundu osoko 154 herrialdetan dago eskuragarri, 75 hizkuntzatan.

 Egitura korporatiboa 
TikTok Ltd Kaiman Uharteetan sortu zen, eta Singapurren eta Los Angeles-en dauzka bere egoitzak. Lau erakunde ditu eta haien egoitzak, hurrenez hurren: Estatu Batuetan, Australian (Zeelanda Berriko negozioa ere zuzentzen duena), Erresuma Batuan (filialak ditu Europar Batasunean ere) eta Singapurren (eragiketak ditu Asiako hego-ekialdean eta Indian) daude.

Bere enpresa nagusia, ByteDance, Pekinen duena egoitza, eta inbertitzaile txinatarren, beste  inbertitzaile global batzuen eta langileen jabetzakoa da. ByteDance-ren filial nazional nagusietako bat Txinako erakunde eta estatu-funtsen jabetzakoa da, % 1eko urrezko partaidetzaren bidez. Langileek jakinarazi dutenez, TikTok eta ByteDance-ren artean hainbat gainjarpen daude langileen kudeaketari eta produktuen garapenari dagokionez. TikTok-ek dio 2020tik aurrera, AEBtako egoitzaren zuzendari exekutiboak erabaki garrantzitsuak hartzeko ardura duela eta Txinarekiko harremana minimizatu duela.
 Eraginkorren merkatua 
2021ean, The New York Times-ek jakinarazi zuen TikTok plataformako bideo biralek, batez ere gazteekiko eragin emozionala zuten liburuen ingurukoak, nabarmen bultzatu zituztela literaturaren salmentak. BookTok etiketarekin etiketatu dituzte liburu hauek. Editoreek, plataforma hau produktu eraginkorren merkatu gisa erabiltzen hasi ziren gero eta gehiago.

 TikToken mendekotasuna 
Tiktok sare sozialak mendekotasuna sortzen duela ondorioztatu zuen Europako Batzordeak abian zuen ikerketa batek. 2025eko otsailaren 6an kaleratutako ohar baten arabera, ikerketaren behin-behineko emaitzek ondorioztatu zuten Tiktokek Europako Zerbitzu Digitalen Legea urratzen zuela, «diseinu adiktiboa» zuelako. Hortaz, Bruselak aldaketak egiteko exijitu zion sare sozialari; hala egin ezean, zigorrak ezarri ahal izango zizkion. Behin Tiktoken sartuta aukera dago etengabe bideoak ikusteko. Norberak erabaki behar du noiz itxi aplikazioa; gainontzean, ez du etenik. Bruselaren ustez, Txinako enpresak ez zituen kontuan hartu scroll infinitu horrek erabiltzaileen osasun fisikoan eta mentalean eragin zitzakeen kalteak, batez ere adingabeen eta heldu zaurgarrien artean.

 Erreferentziak 

 Kanpo estekak 

Kategoria:Gizarte-sare zerbitzuak
Kategoria:Mugikorretarako softwarea
Kategoria:Gazte kultura
Kategoria:Bideo ostatatzea
Kategoria:2016ko softwarea
Kategoria:IOS softwarea
Kategoria:Android sistema eragilerako softwarea
Kategoria:Freeware